CELEX: 32017D2320
Language: sk
Date: 2017-12-13 00:00:00
Title: Vykonávacie rozhodnutie Komisie (EÚ) 2017/2320 z 13. decembra 2017 o rovnocennosti právneho rámca a rámca dohľadu Spojených štátov amerických v prípade národných búrz cenných papierov a alternatívnych obchodných systémov v súlade so smernicou Európskeho parlamentu a Rady 2014/65/EÚ (Text s významom pre EHP )

14.12.2017   
            
            
               SK
            
            
               Úradný vestník Európskej únie
            
            
               L 331/94
            
         VYKONÁVACIE ROZHODNUTIE KOMISIE (EÚ) 2017/2320
   z 13. decembra 2017
   o rovnocennosti právneho rámca a rámca dohľadu Spojených štátov amerických v prípade národných búrz cenných papierov a alternatívnych obchodných systémov v súlade so smernicou Európskeho parlamentu a Rady 2014/65/EÚ
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (1), a najmä na jej článok 25 ods. 4 písm. a),
   keďže:
   
               (1)
            
            
               V článku 23 ods. 1 nariadenia Európskeho parlamentu a Rady (EÚ) č. 600/2014 (2) sa stanovuje, že investičná spoločnosť zabezpečí, aby sa obchody, ktoré vykonáva s akciami prijatými na obchodovanie na regulovanom trhu alebo obchodovanými na obchodnom mieste, realizovali na regulovanom trhu, v multilaterálnom obchodnom systéme (MTF) prípadne prostredníctvom systematického internalizátora, alebo na obchodnom mieste v tretej krajine, ktoré Komisia podľa článku 25 ods. 4 písm. a) smernice 2014/65/EÚ pokladá za rovnocenné.
            
         
               (2)
            
            
               Článok 23 ods. 1 nariadenia (EÚ) č. 600/2014 sa vzťahuje len na obchodovaciu povinnosť v súvislosti s akciami. Obchodovacia povinnosť sa nevzťahuje na žiadne iné kapitálové nástroje, ako sú vkladové potvrdenky, ETF, certifikáty a iné podobné finančné nástroje.
            
         
               (3)
            
            
               Cieľom postupu stanovenia rovnocennosti v prípade obchodných miest usadených v tretích krajinách, ako je upravený v článku 25 ods. 4 písm. a) smernice 2014/65/EÚ, je umožniť investičným spoločnostiam vykonávať obchody s akciami, ktoré podliehajú obchodovacej povinnosti v Únii, na obchodných miestach tretích krajín uznaných za rovnocenné. Komisia by mala posúdiť, či právny rámec a rámec dohľadu tretej krajiny zaručuje, že obchodné miesto povolené v tejto tretej krajine spĺňa právne záväzné požiadavky, ktoré sú rovnocenné s požiadavkami vyplývajúcimi z nariadenia Európskeho parlamentu a Rady (EÚ) č. 596/2014 (3), hlavy III smernice 2014/65/EÚ, hlavy II nariadenia (EÚ) č. 600/2014 a zo smernice Európskeho parlamentu a Rady 2004/109/ES (4), a ktoré sú predmetom účinného dohľadu a presadzovania v tejto tretej krajine. Tento návrh by sa mal vykladať s prihliadnutím na ciele sledované týmito aktmi, najmä na ich prínos k vytvoreniu a fungovaniu vnútorného trhu, integrite trhu a ochrane investorov a v neposlednom rade aj k finančnej stabilite.
            
         
               (4)
            
            
               V súlade s článkom 25 ods. 4 písm. a) štvrtým pododsekom smernice 2014/65/EÚ sa právny rámec a rámec dohľadu tretej krajiny môže považovať za rovnocenný, ak spĺňa aspoň tieto podmienky: a) trhy podliehajú povoleniu a sú predmetom priebežného účinného dohľadu a presadzovania; b) trhy majú jasné a transparentné pravidlá týkajúce sa prijatia cenných papierov na obchodovanie tak, aby sa s týmito cennými papiermi mohlo obchodovať spravodlivo, riadne a efektívne a aby boli voľne obchodovateľné; c) emitenti cenných papierov podliehajú pravidelným a priebežným požiadavkám na poskytovanie informácií, ktorými sa zabezpečuje vysoká úroveň ochrany investorov a d) transparentnosť a integrita trhu sú zabezpečené zabránením zneužívaniu trhu vo forme obchodovania s využitím dôverných informácií a manipulácie s trhom.
            
         
               (5)
            
            
               Účelom tohto posúdenia rovnocennosti je okrem iného zhodnotiť, či právne záväzné požiadavky, ktoré sú v Spojených štátoch amerických (ďalej len „USA“) uplatniteľné na národné burzy cenných papierov (national securities exchanges) a alternatívne obchodné systémy tam usadené a registrované a ktoré sú pod dohľadomKomisie USA pre cenné papiere a burzu (U.S. Securities and Exchange Commission), sú rovnocenné s požiadavkami vyplývajúcimi z nariadenia (EÚ) č. 596/2014, hlavy III smernice 2014/65/EÚ, hlavy II nariadenia (EÚ) č. 600/2014 a zo smernice 2004/109/ES a sú predmetom účinného dohľadu a presadzovania v tejto tretej krajine.
            
         
               (6)
            
            
               Pokiaľ ide o podmienky, že trhy podliehajú povoleniu a sú predmetom priebežného účinného dohľadu a presadzovania; v oddiele 3 písm. a) bode 1 zákona o burze cenných papierov z roku 1934 (Securities Exchange Act of 1934, ďalej len „zákon o burze cenných papierov“) sa burza vymedzuje ako akákoľvek organizácia, združenie alebo skupina osôb, ktorá zriaďuje, udržiava alebo prevádzkuje trh alebo systémy združujúce kupujúcich a predávajúcich cenných papierov alebo inak pôsobiacich v súvislosti s cennými papiermi, teda funkcie, ktoré bežne vykonáva burza cenných papierov. Pojem burza je ďalej definovaný v pravidle 3b-16 Komisie USA pre cenné papiere a burzu ako organizácia, združenie alebo skupina osôb, ktorá 1. spája objednávky cenných papierov viacerých kupujúcich a predávajúcich a 2. používa platné, nediskrečné metódy (či už prostredníctvom obchodného systému alebo stanovenia pravidiel), podľa ktorých musia byť takéto pokyny vo vzájomnej interakcii a kupujúci a predávajúci, ktorých sa takéto pokyny týkajú, sa musia dohodnúť na obchodných podmienkach. Burza teda musí prevádzkovať multilaterálny systém v súlade s nediskrečnými pravidlami. Burza sa musí zaregistrovať na Komisii USA pre cenné papiere a burzu ako národná burza cenných papierov alebo ako maklér/obchodník a musí dodržiavať nariadenie o alternatívnych obchodných systémoch.
            
         
               (7)
            
            
               Národná burza cenných papierov musí navyše poskytnúť členom nestranný prístup na ich trhy a k ich službám. Prístupové kritériá musia byť okrem toho transparentné a nesmú sa uplatňovať nespravodlivým diskriminačným spôsobom. Na tento účel musí národná burza cenných papierov zaviesť pravidlá, ktorými stanoví spôsoby, akými môže každý registrovaný maklér/obchodník požiadať o členstvo. Komisia USA pre cenné papiere a burzu podľa odseku 19 písm. b) zákona o burze cenných papierov preskúma pravidlá prijímania na národnú burzu cenných papierov. Hoci národná burza cenných papierov musí stanoviť primerané normy týkajúce sa prístupu, tieto normy by mali mať taký účinok, aby zabránili neodôvodnenému diskriminačnému zamietnutiu prístupu. Národná burza cenných papierov musí zamietnuť členstvo každému neregistrovanému maklérovi/obchodníkovi a môže zamietnuť členstvo každému maklérovi/obchodníkovi, ktorý podlieha zákonnému zákazu činnosti.
            
         
               (8)
            
            
               V hlave 17 oddiele 242.300 časti 242 kódexu federálnych právnych predpisov (Regulation ATS, ďalej len „nariadenie o alternatívnych obchodných systémoch“) sa alternatívny obchodný systém vymedzuje ako akákoľvek organizácia, združenie, osoba, skupina osôb alebo systém, ktorý zabezpečuje, aby trh spájal kupujúcich a predávajúcich cenné papiere alebo inak pôsobiacich v súvislosti s cennými papiermi, ide teda o funkcie, ktoré bežne vykonáva burza cenných papierov v zmysle pravidla 3b-16 zákona o burze cenných papierov. V súlade s nariadením o alternatívnych obchodných systémoch sa subjekt, ktorý spadá do vymedzenia pojmu burza, musí zaregistrovať ako národná burza cenných papierov alebo ako maklér/obchodník a musí dodržiavať nariadenie o alternatívnych obchodných systémoch. Alternatívny obchodný systém musí prevádzkovať multilaterálny systém, v ktorom účastníci vykonávajú transakcie v súlade s nediskrečnými pravidlami. Alternatívne obchodné systémy, ktoré zodpovedajú za 5 % priemerného denného objemu obchodovania s akýmkoľvek majetkovým cenným papierom za určité časové obdobie, musia dodržiavať požiadavky týkajúce sa spravodlivého prístupu stanovené v oddiele 242.301 písm. b) bode 5 písm. ii) nariadenia o alternatívnych obchodných systémoch. Konkrétne, musia zaviesť písomné normy na udeľovanie prístupu k obchodovaniu s príslušným cenným papierom vo svojich systémoch a dodržiavať tieto predpisy vo svojich záznamoch. Alternatívny obchodný systém nesmie neodôvodnene obmedzovať alebo limitovať žiadnu osobu v súvislosti s prístupom k svojim službám v prípade tých majetkových cenných papierov, v ktorých alternatívny obchodný systém zodpovedá za 5 % priemerného denného objemu obchodovania v uplatniteľnom časovom období, a nesmie uvedené normy uplatňovať nespravodlivým ani diskriminačným spôsobom. Normy týkajúce sa prístupu sa na požiadanie poskytnú Komisii USA pre cenné papiere a burzu.
            
         
               (9)
            
            
               Na to, aby právny rámec a rámec dohľadu tretej krajiny týkajúci sa národných búrz cenných papierov a nimi povolených alternatívnych obchodných systémov bol rovnocenný s rámcom stanoveným v smernici 2014/65/EÚ, musia byť splnené štyri podmienky stanovené v článku 25 ods. 4 písm. a) pododseku 4 smernice 2014/65/EÚ.
            
         
               (10)
            
            
               Podľa prvej podmienky musia obchodné miesta tretích krajín podliehať povoleniu a musia byť predmetom priebežného účinného dohľadu a presadzovania.
            
         
               (11)
            
            
               Pred tým, ako národná burza cenných papierov začne fungovať, musí byť zaregistrovaná Komisiou USA pre cenné papiere a burzu. Komisia USA pre cenné papiere a burzu povolí burze registráciu, ak zistí, že sú splnené požiadavky uplatniteľné vo vzťahu k žiadateľovi. Ak burza takéto informácie neposkytne, musí Komisia USA pre cenné papiere a burzu zamietnuť jej registráciu [oddiel 19 ods. 1 písm. a) zákona o burze cenných papierov]. V súlade so zákonom o burze cenných papierov musí burza zaviesť opatrenia na riešenie všetkých druhov správania a činností, do ktorých sa chce žiadateľ zapojiť. Po registrácii sú národné burzy cenných papierov povinné dodržiavať pravidlá, politiky a postupy v súlade so svojimi zákonnými povinnosťami a mať kapacity na vykonávanie svojich povinností. Po registrácii sa národná burza cenných papierov stane samoregulačnou organizáciou (Self-Regulatory Organisation). V tejto funkcii národné burzy cenných papierov monitorujú, či ich členovia a osoby, ktoré sú s nimi spojené, dodržiavajú ustanovenia zákona o burze cenných papierov, zo zákona vyplývajúce pravidlá a predpisy, ako aj vlastné pravidlá búrz, a presadzujú ich dodržiavanie. V prípadenedodržania pravidiel národnej burzy cenných papierov jej členmi sú národné burzy cenných papierov vo svojom postavení samoregulačných organizácií povinné riešiť akékoľvek možné porušenia pravidiel trhu alebo federálnych zákonov o cenných papieroch zo strany svojich členov. Takisto sú povinné informovať o závažných porušeniach Komisiu USA pre cenné papiere a burzu.
            
         
               (12)
            
            
               Alternatívne obchodné systémy musia dodržiavať nariadenie o alternatívnych obchodných systémoch, čo si okrem iného vyžaduje, aby sa alternatívny obchodný systém zaregistroval v rámci Komisie USA pre cenné papiere a burzu ako maklér/obchodník v súlade s oddielom 15 zákona o burze cenných papierov. Alternatívne obchodné systémy ako makléri/obchodníci sa musia stať členom najmenej jednej samoregulačnej organizácie, napríklad Regulačného orgánu pre finančné odvetvie (Financial Industry Regulatory Authority). Maklér/obchodník musí predložiť informácie o svojich doterajších skúsenostiach, ako aj o druhu činnosti, do ktorej by sa chcel zapojiť, totožnosť priamych a nepriamych vlastníkov žiadateľa a iných osôb zodpovedných za kontrolu vrátane výkonných pracovníkov a informácie o tom, či žiadateľ alebo niektorý z pridružených subjektov pod jeho kontrolou boli predmetom trestného stíhania, regulačných opatrení alebo občianskoprávnych žalôb v súvislosti s akoukoľvek investičnou činnosťou. Ak takéto informácie neposkytne, musí Komisia USA pre cenné papiere a burzu zamietnuť jeho registráciu (oddiel 15 zákona o burze cenných papierov).
            
         
               (13)
            
            
               V rámci USA je podmienkou zachovania registrácie národných búrz cenných papierov a alternatívnych obchodných systémov nepretržité dodržiavanie pôvodných registračných požiadaviek. Registrované národné burzy cenných papierov a alternatívne obchodné systémy sú povinné dodržiavať pravidlá, politiky a postupy v súlade so svojimi povinnosťami na základe federálnych zákonov o cenných papieroch a súvisiacich pravidiel a musia byť schopné plniť si svoje povinnosti.
            
         
               (14)
            
            
               Pokiaľ ide o účinný dohľad, zákon o cenných papieroch z roku 1933 (Securities Act of 1933, ďalej len „zákon o cenných papieroch“) a zákon o burze cenných papierov predstavujú hlavné časti primárneho práva, ktorým sa stanovuje právne vymožiteľný režim pre obchodovanie s cennými papiermi v USA. Zákonom o burze cenných papierov sa Komisii USA pre cenné papiere a burzu udeľuje široká právomoc nad všetkými aspektmi odvetvia s cennými papiermi vrátane právomoci na registráciu a reguláciu maklérov/obchodníkov a dohľad nad maklérmi/obchodníkmi, alternatívnymi obchodnými systémami, sprostredkovateľmi prevodu a zúčtovacími agentúrami, ako aj nad samoregulačnými organizáciami v USA, ktoré zahŕňajú burzy cenných papierov a Regulačný orgán pre finančné odvetvie. Zákon o burze cenných papierov takisto vymedzuje a zakazuje určité druhy správania na trhu a Komisii USA pre cenné papiere a burzu udeľuje disciplinárne právomoci nad regulovanými subjektmi a osobami, ktoré sú s nimi spojené. Zákon o burze cenných papierov zároveň oprávňuje Komisiu USA pre cenné papiere a burzu vyžadovať pravidelné podávanie informácií zo strany spoločností s verejne obchodovanými cennými papiermi. Samoregulácia trhových sprostredkovateľov prostredníctvom systému samoregulačných organizácií je jedným z kľúčových prvkov regulačného rámca USA. V rámci USA sú samoregulačné organizácie ako regulačné orgány primárne zodpovedné za stanovenie pravidiel, na základe ktorých ich členovia podnikajú, a za monitorovanie spôsobov, akými títo členovia podnikajú. V prípade, že členovia nedodržiavajú pravidlá alternatívnych obchodných systémov, musia alternatívne obchodné systémy vo svojom postavení samoregulačných organizácií riešiť akékoľvek možné porušenia pravidiel trhu alebo federálnych zákonov o cenných papieroch zo strany svojich členov. Takisto sú povinné informovať o závažných porušeniach Komisiu USA pre cenné papiere a burzu.
            
         
               (15)
            
            
               V súlade so zákonom o burze cenných papierov musia byť všetky registrované národné burzy cenných papierov schopné presadzovať dodržiavanie ustanovení zákona o burze cenných papierov, jeho pravidiel a predpisov, ako aj svojich vlastných pravidiel zo strany svojich členov a osôb, ktoré sú s nimi spojené. V rámci svojho priebežného dohľadu nad národnými burzami cenných papierov hodnotí Komisia USA pre cenné papiere a burzu schopnosť každej burzy vykonávať dohľad nad svojimi členmi a ich obchodnými činnosťami. Povinnosťou národnej burzy cenných papierov je takisto riešiť akékoľvek možné porušenia pravidiel trhu alebo federálnych zákonov o cenných papieroch zo strany svojich členov a informovať o takýchto možných porušeniach Komisiu USA pre cenné papiere a burzu. V rámci svojej povinnosti presadzovať dodržiavanie pravidiel zo strany svojich členov je každá národná burza cenných papierov zodpovedná za vyšetrovanie a nápravu akýchkoľvek porušení zákona o burze cenných papierov, ako aj pravidiel a predpisov vydaných na jeho základe. Komisia USA pre cenné papiere a burzu môže na základe svojej diskrečnej právomoci vyšetrovať a stíhať akékoľvek porušenia zákona o burze cenných papierov a pravidiel vydaných na jeho základe. Regulačný orgán pre finančné odvetvie ako samoregulačná organizácia pre maklérov/obchodníkov vrátane alternatívnych obchodných systémov musí presadzovať, aby jeho členovia, ako aj alternatívne obchodné systémy dodržiavali ustanovenia zákona o burze cenných papierov, pravidlá a predpisy vydané na ich základe a svoje vlastné pravidlá. Pravidlá samoregulačných organizácií sú takisto predmetom preskúmania Komisie USA pre cenné papiere a burzu. Ak Komisia USA pre cenné papiere a burzu zistí, že samoregulačná organizácia prestala bez prijateľného zdôvodnenia alebo vysvetlenia presadzovať dodržiavanie ktoréhokoľvek takéhoto ustanovenia členmi alebo osobami, ktoré sú s nimi spojené, má právomoc uložiť samoregulačnej organizácii sankcie podľa oddielu 19 písm. h) zákona o burze cenných papierov. Podľa oddielu 21 zákona o burze cenných papierov môže Komisia USA pre cenné papiere a burzu vyšetrovať porušovanie a ukladať sankcie členom samoregulačných organizácií, ktoré porušujú pravidlá samoregulačných organizácií. V rámci svojho priebežného dohľadu nad samoregulačnými organizáciami hodnotí Komisia USA pre cenné papiere a burzu schopnosť každej národnej burzy cenných papierov a Regulačného orgánu pre finančné odvetvie vykonávať dohľad nad svojimi členmi a ich obchodnými činnosťami. Národné burzy cenných papierov a alternatívne obchodné systémy sú povinné informovať Komisiu USA pre cenné papiere a burzu o akýchkoľvek zmenách pravidiel.
            
         
               (16)
            
            
               Pokiaľ ide o účinné presadzovanie, má Komisia USA pre cenné papiere a burzu rozsiahlu právomoc vyšetrovať skutočné alebo možné porušenia federálnych zákonov o cenných papieroch vrátane zákona o burze cenných papierov a pravidiel vydaných na jeho základe. Komisia USA pre cenné papiere a burzu môže získať záznamy od regulovaných subjektov v súlade so svojimi právomocami v oblasti dohľadu. V rámci svojej predvolávacej právomoci si Komisia USA pre cenné papiere a burzu okrem toho môže vynútiť predloženie dokumentov alebo poskytnutie výpovede od ktorejkoľvek osoby alebo subjektu v Spojených štátoch. Komisia USA pre cenné papiere a burzu má právomoc prijímať opatrenia na presadzovanie práva podaním občianskoprávnej žaloby na federálnom krajskom súde, alebo začatím správneho konania pred sudcom správneho súdu Komisie USA pre cenné papiere a burzu v dôvodu porušenia federálnych zákonov o cenných papieroch vrátane obchodovania s využitím dôverných informácií a manipulácie s trhom. V rámci občianskoprávnych žalôb môže Komisia USA pre cenné papiere a burzu požiadať o vrátenie nelegálnych príjmov, úrokových platieb nadobudnutých pred rozsudkom (pre-judgment interest), občianskych peňažných sankcií, súdnych príkazov, príkazov zakazujúcich výkon povolania úradníka alebo riaditeľa verejnej spoločnosti alebo zúčastňovať sa na ponúkaní nízkonákladových služieb (penny stock), ako aj ďalších doplňujúcich úľav (napríklad účtovníctvo od obvineného). V správnych konaniach môžu sankcie zahŕňať vyslovenie nedôvery, obmedzenie činností, občianskoprávne sankcie nad rámec vrátenia nelegálnych príjmov alebo zákazy týkajúce sa jednotlivcov či zrušenia registrácie subjektu. Komisia USA pre cenné papiere a burzu má právomoc použiť opatrenia na presadzovanie práva proti samoregulačným organizáciám (ako sú národné burzy cenných papierov alebo Regulačný orgán pre finančné odvetvie) za nečinnosť alebo nenáležité vykonávanie požadovaných funkcií.
            
         
               (17)
            
            
               Komisia USA pre cenné papiere a burzu má takisto právomoc vyšetrovať alternatívne obchodné systémy pre porušovanie federálnych zákonov USA o cenných papieroch a prijímať proti nim disciplinárne opatrenia alebo iné opatrenia na presadzovanie práva. Komisia USA pre cenné papiere a burzu je okrem toho oprávnená koordinovať svoje opatrenia v oblasti presadzovania práva s domácimi a medzinárodnými partnermi. Komisia USA pre cenné papiere a burzu môže napríklad postúpiť záležitosť na trestné stíhanie Ministerstvu spravodlivosti USA alebo iným trestným či regulačným orgánom, a to kedykoľvek počas skúmania alebo vyšetrovania. Komisia USA pre cenné papiere a burzu má okrem toho právomoc vymieňať si neverejné informácie, ktoré má k dispozícii, s domácimi a medzinárodnými partnermi.
            
         
               (18)
            
            
               Možno preto dospieť k záveru, že národné burzy cenných papierov a alternatívne obchodné systémy zaregistrované Komisiou USA pre cenné papiere a burzu podliehajú povoleniu a sú predmetom priebežného účinného dohľadu a presadzovania.
            
         
               (19)
            
            
               Podľa druhej podmienky musia mať obchodné miesta tretích krajín jasné a transparentné pravidlá týkajúce sa prijatia cenných papierov na obchodovanie tak, aby sa s týmito cennými papiermi mohlo obchodovať spravodlivo, riadne a efektívne a aby boli voľne obchodovateľné.
            
         
               (20)
            
            
               Podľa oddielu 12 písm. a) zákona o burze cenných papierov cenné papiere kótované na americkej národnej burze cenných papierov musí emitent zaregistrovať na národnej burze cenných papierov. Pri registrácii cenných papierov musí emitent predložiť na burzu žiadosť s uvedením, kde budú jeho cenné papiere kótované; pričom emitent musí vyhlásenie o registrácii predložiť aj Komisii USA pre cenné papiere a burzu. Burzový orgán vydá Komisii USA pre cenné papiere a burzu potvrdenie po tom, ako kótovanie a registráciu cenného papiera schváli národná burza cenných papierov. Všetky cenné papiere obchodované na národných burzách cenných papierov a kótované cenné papiere, s ktorými obchodujú alternatívne obchodné systémy, musia spĺňať normy týkajúce sa kótovania stanovené v pravidlách kótovania na burze, ktoré musia byť predložené Komisii USA pre cenné papiere a burzu v súlade s oddielom 19 písm. b) zákona o burze cenných papierov a v súlade s pravidlom 19b-4. Nekótované cenné papiere verejne obchodované v alternatívnych obchodných systémoch podliehajú pravidlám zverejňovania Komisie USA pre cenné papiere a burzu a iným normám týkajúcim sa verejne obchodovaných cenných papierov. V súlade s pravidlami Komisie USA pre cenné papiere a burzu a s normami týkajúcimi sa kótovania musia emitenti včas zverejniť informácie, ktoré sú pre investorov podstatné alebo ktoré by pravdepodobne mali významný vplyv na cenu cenných papierov emitenta. V oddiele 10A písm. m) a pravidle 10A-3 vydanom na jeho základe sa takisto nariaďuje, aby každá národná burza cenných papierov zakázala kótovanie akéhokoľvek cenného papiera vydaného emitentom, ktorý nedodržiava požiadavky výboru pre audit stanovené v štatúte a príslušnom pravidle. V súlade so zákonom o cenných papieroch musia investori dostať finančné informácie a iné významné informácie týkajúce sa cenných papierov ponúkaných na predaj a ich emitentov a zakázať uvedenie do omylu, skresľovanie skutočností a iné podvody pri predaji cenných papierov. Národné burzy cenných papierov musia mať jasné a transparentné pravidlá týkajúce sa prijatia cenných papierov na obchodovanie. Cenné papiere musia byť voľne obchodovateľné a musia spĺňať určité kritériá týkajúce sa distribúcie cenných papierov verejnosti a informácií o bezpečnosti a emitentovi, ktoré sú potrebné na ohodnotenie cenného papiera. Národná burza cenných papierov nemôže zaregistrovať cenné papiere, v prípade ktorých informácie o cenných papieroch a emitentovi nie sú verejne dostupné. Riadne obchodovanie s cennými papiermi na národných burzách cenných papierov alebo v rámci alternatívnych obchodných systémov je napokon zabezpečené na základe právomocí Komisie USA pre cenné papiere a burzu pozastaviť za určitých okolností obchodovanie a vydať mimoriadne pokyny. V súlade s oddielom 12 písm. k) (1) (A) zákona o burze cenných papierov môže Komisia USA pre cenné papiere a burzu vydať súhrnný pokyn na dočasné pozastavenie obchodovania so špecifickými cennými papiermi, ak si to vyžaduje verejný záujem a ochrana investorov.
            
         
               (21)
            
            
               Regulačný rámec USA obsahuje požiadavky na poskytovanie predobchodných informácií účastníkom trhu. V súlade so zákonmi a pravidlami o cenných papieroch a pravidlami samoregulačných organizácií sa najlepšie kúpne a predajné ceny a kótované objemy každého cenného papiera na národných burzách cenných papierov alebo v rámci alternatívnych obchodných systémov, na ktorých sa obchoduje najmenej s 5 % objemu akcií daného národného trhového systému, musia oznamovať v reálnom čase a uvádzať pokyny pre každú osobu. Prahová hodnota 5 % vychádza z pravidla 301 písm. b) bodov 3 a 5 a je vypočítaná pomocou objemov akcií oznámených konsolidovaným informačným systémom USA. Komisia USA pre cenné papiere a burzu má právomoc preskúmať, či alternatívne obchodné systémy dodržiavajú federálne zákony o cenných papieroch a nariadenie o alternatívnych obchodných systémoch, ako aj to, či alternatívny obchodný systém prekročil túto prahovú hodnotu 5 %, a, ak je to vhodné, či dodržiava požiadavku uvedenú v pravidle 301 písm. b) bode 3 nariadenia o alternatívnych obchodných systémoch. Na základe pravidla 602 Komisie USA pre cenné papiere a burzu musí každá národná burza cenných papierov zhromažďovať, spracovávať a sprístupňovať predajcom najlepšie kúpne a predajné ceny a kótované objemy každého cenného papiera v prípade každého subjektu. Informácie sú všeobecne sprístupňované verejnosti za spravodlivých, primeraných a nediskriminačných podmienok. Národné burzy cenných papierov musia vo verejnom záujme a ak je to vhodné na ochranu investorov a zachovanie spravodlivého a riadneho fungovania trhov, v súlade s oddielom 11A písm. a) (1) (C) zákona o burze cenných papierov a podľa pravidiel vydaných na jeho základe zabezpečiť dostupnosť informácií týkajúcich sa kotácií cenných papierov a transakcií s cennými papiermi pre sprostredkovateľov, obchodníkov a investorov. Regulačný rámec USA zahŕňa aj požiadavky na včasné poskytovanie poobchodných informácií vrátane ceny, objemu a času transakcií účastníkom trhu. V súlade s pravidlom 601 písm. a) nariadenia o národných trhových systémoch musia burzy a Regulačný orgán pre finančné odvetvie predkladať Komisii USA pre cenné papiere a burzu správy o transakciách. V pravidlách Komisie USA pre cenné papiere a burzu a v pravidlách samoregulačných organizácií sa stanovuje podávanie správ o transakciách na burzách a v rámci alternatívnych obchodných systémov v reálnom čase. Makléri/obchodníci, ako aj alternatívne obchodné systémy musia predkladať informácie o transakciách na zverejnenie Regulačnému orgánu pre finančné odvetvie.
            
         
               (22)
            
            
               Preto možno dospieť k názoru, že národné burzy cenných papierov a alternatívne obchodné systémy zaregistrované Komisiou USA pre cenné papiere a burzu majú jasné a transparentné pravidlá týkajúce sa prijatia cenných papierov na obchodovanie tak, aby sa s týmito cennými papiermi mohlo obchodovať spravodlivo, riadne a efektívne a aby boli voľne obchodovateľné.
            
         
               (23)
            
            
               Podľa tretej podmienky emitenti cenných papierov podliehajú pravidelným a priebežným požiadavkám na poskytovanie informácií, ktorými sa zabezpečuje vysoká úroveň ochrany investorov.
            
         
               (24)
            
            
               Emitenti, ktorých cenné papiere sú prijaté na obchodovanie na americkej národnej burze cenných papierov, musia uverejňovať ročné a priebežné finančné správy. Kótovaní emitenti a spoločnosti, ktorých akcie sú prijaté na obchodovanie, musia takisto spĺňať požiadavky na podávanie správ podľa oddielu 13 písm. a) alebo oddielu 15 písm. d) zákona o burze cenných papierov. Cenné papiere prijaté na obchodovanie na národnej burze cenných papierov USA môžu byť obchodované aj na iných národných burzách cenných papierov alebo v rámci alternatívnych obchodných systémov. Povinnosť podávať správy, ktorá sa vzťahuje na emitentov podávajúcich takéto správy, sa uplatňuje bez ohľadu na miesto, na ktorom sa uskutočňujú jednotlivé obchody. Zverejňovanie úplných a včasných informácií o emitentoch cenných papierov umožňuje investorom posúdiť výkonnosť podnikov emitentov a prostredníctvom pravidelného toku informácií zabezpečuje vhodnú transparentnosť vo vzťahu k investorom.
            
         
               (25)
            
            
               Preto možno dospieť k záveru, že emitenti, ktorých cenné papiere sú prijaté na obchodovanie na národných burzách cenných papierov a v rámci alternatívnych obchodných systémov, podliehajú pravidelným a priebežným požiadavkám na poskytovanie informácií, ktorými sa zabezpečuje vysoká úroveň ochrany investorov.
            
         
               (26)
            
            
               Podľa štvrtej podmienky musí právny rámec a rámec dohľadu tretej krajiny zabezpečiť transparentnosť a integritu trhu zabránením jeho zneužívaniu vo forme obchodovania s využitím dôverných informácií a manipulácie s trhom.
            
         
               (27)
            
            
               Vo federálnych zákonoch USA o cenných papieroch sa zriaďuje komplexný regulačný rámec na zabezpečenie integrity trhu a na zabránenie obchodovaniu s využitím dôverných informácií a manipulácie s trhom. V tomto rámci sa zakazuje správanie, ktoré by mohlo viesť k narušeniu fungovania trhov, ako je manipulácia s trhom a oznamovanie nesprávnych alebo zavádzajúcich informácií [oddiel 9 písm. a), oddiel 10 písm. b), oddiel 14 písm. e) a oddiel 15 písm. c) zákona o burze cenných papierov a v pravidlo 10b-5 vydané na jeho základe] a Komisii USA pre cenné papiere a burzu sa povoľuje prijímať opatrenia na presadzovanie práva proti takémuto správaniu. Federálne zákony o cenných papieroch zakazujú aj obchodovanie s využitím dôverných informácií [napr. oddiel 17 písm. a) zákona o cenných papieroch, oddiel 10 písm. b) zákona o burze cenných papierov a pravidlo 10b-5 vydané na jeho základe]. Komisia USA pre cenné papiere a burzu môže začať konanie na presadzovanie práva proti osobe, ktorá nakúpila alebo predala cenné papiere na základe podstatných neverejných informácií získaných alebo použitých v rozpore s fiduciárnou povinnosťou alebo povinnosťou týkajúcou sa dôvery či spoľahlivosti, alebo na základe oznámenia týchto informácií v rozpore s povinnosťou [oddiel 17 písm. a) zákona o cenných papieroch a oddiel 10 písm. b) a pravidlo 10b-5 zákona o burze cenných papierov].
            
         
               (28)
            
            
               Preto možno dospieť k záveru, že právny rámec a rámec dohľadu USA zabezpečuje transparentnosť a integritu trhu zabránením jeho zneužívaniu vo forme obchodovania s využitím dôverných informácií a manipulácie s trhom.
            
         
               (29)
            
            
               Ďalej možno dospieť k záveru, že právny rámec a rámec dohľadu upravujúci národné burzy cenných papierov a alternatívne obchodné systémy zaregistrované Komisiou USA pre cenné papiere a burzu spĺňa uvedené štyri podmienky pre právne mechanizmy a mechanizmy dohľadu, a mal by sa teda považovať za systém rovnocenný s požiadavkami na obchodné miesta stanovenými v smernici 2014/65/EÚ, nariadení (EÚ) č. 600/2014, nariadení (EÚ) č. 596/2014 a smernici 2004/109/ES.
            
         
               (30)
            
            
               Toto rozhodnutie vychádza z právneho rámca a rámca dohľadu, ktorý upravuje národné burzy cenných papierov a alternatívne obchodné systémy zaregistrované Komisiou USA pre cenné papiere a burzu, na ktorých sa s akciami prijatými na obchodovanie v EÚ obchoduje aj na základe osobitného oprávnenia na obchodovanie na národných burzách cenných papierov. Toto rozhodnutie sa preto nevzťahuje na alternatívne obchodné systémy, v ktorých sa s akciami prijatými na obchodovanie v EÚ obchoduje bez takéhoto osobitného oprávnenia.
            
         
               (31)
            
            
               Toto rozhodnutie bude navyše doplnené mechanizmami o spolupráci s cieľom zabezpečiť účinnú výmenu informácií a koordináciu činností dohľadu medzi príslušnými vnútroštátnymi orgánmi a Komisiou USA pre cenné papiere a burzu.
            
         
               (32)
            
            
               Toto rozhodnutie vychádza z právne záväzných požiadaviek týkajúcich sa národných búrz cenných papierov a alternatívnych obchodných systémov platných v USA v čase prijatia tohto rozhodnutia. Komisia by mala aj naďalej pravidelne monitorovať vývoj právneho rámca a rámca dohľadu pre tieto obchodné miesta, vývoj na trhu, účinnosť spolupráce v oblasti dohľadu v súvislosti s monitorovaním, presadzovaním a plnením podmienok, na základe ktorých sa prijalo toto rozhodnutie.
            
         
               (33)
            
            
               Na tento účel by Komisia mala vykonávať pravidelné preskúmanie právneho rámca a rámca dohľadu, ktorý sa uplatňuje na národné burzy cenných papierov a alternatívne obchodné systémy v USA. Týmto nie je dotknutá možnosť Komisie kedykoľvek vykonať osobitné preskúmanie, ak vzhľadom na vývoj v tejto oblasti bude nevyhnutné, aby Komisia opätovne preskúmala rovnocennosť priznanú týmto rozhodnutím s prihliadnutím najmä na skúsenosti nadobudnuté pri vykonávaní obchodov v rámci alternatívnych obchodných systémov rok po nadobudnutí účinnosti tohto rozhodnutia. Akékoľvek opätovné posúdenie by mohlo viesť k zrušeniu tohto rozhodnutia.
            
         
               (34)
            
            
               Vzhľadom na to, že nariadenie (EÚ) č. 600/2014 a smernica 2014/65/EÚ sa uplatňujú od 3. januára 2018, je potrebné, aby toto rozhodnutie nadobudlo účinnosť dňom nasledujúcom po dni jeho uverejnenia v Úradnom vestníku Európskej únie.
            
         
               (35)
            
            
               Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
            
         PRIJALA TOTO ROZHODNUTIE:
   Článok 1
   Na účely článku 23 ods. 1 nariadenia (EÚ) č. 600/2014 sa právny rámec a rámec dohľadu Spojených štátov amerických, ktorý sa vzťahuje na národné burzy cenných papierov a alternatívne obchodné systémy zaregistrované Komisiou pre cenné papiere a burzu tak, ako je stanovené v prílohe k tomuto rozhodnutiu, považuje za rovnocenný s požiadavkami na regulovaných trhoch v zmysle smernice 2014/65/EÚ vyplývajúcimi z nariadenia (EÚ) č. 596/2014, hlavy III smernice 2014/65/EÚ, hlavy II nariadenia (EÚ) č. 600/2014 a zo smernice 2004/109/ES a za podliehajúci účinnému dohľadu a presadzovaniu.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 13. decembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 173, 12.6.2014, s. 349.
   
      (2)  Nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (Ú. v. EÚ L 173, 12.6.2014, s. 84).
   
      (3)  Nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu (nariadenie o zneužívaní trhu) a o zrušení smernice Európskeho parlamentu a Rady 2003/6/ES a smerníc Rady a Komisie 2003/124/ES, 2003/125/ES a 2004/72/ES (Ú. v. EÚ L 173, 12.6.2014, s. 1).
   
      (4)  Smernica Európskeho parlamentu a Rady 2004/109/ES z 15. decembra 2004 o harmonizácii požiadaviek na transparentnosť v súvislosti s informáciami o emitentoch, ktorých cenné papiere sú prijaté na obchodovanie na regulovanom trhu, a ktorou sa mení a dopĺňa smernica 2001/34/ES (Ú. v. EÚ L 390, 31.12.2004, s. 38).
   
      PRÍLOHA
      Národné burzy cenných papierov zaregistrované Komisiou USA pre cenné papiere a burzu a považované za rovnocenné s regulovanými trhmi v zmysle vymedzenia v smernici 2014/65/EÚ:
      
                  a)
               
               
                  BOX Options Exchange LLC
               
            
                  b)
               
               
                  Cboe BYX Exchange, Inc. (predtým Bats BYX Exchange, Inc.; BATS Y-Exchange, Inc.)
               
            
                  c)
               
               
                  Cboe BZX Exchange, Inc. (predtým Bats BZX Exchange, Inc.; BATS Exchange, Inc.)
               
            
                  d)
               
               
                  Cboe C2 Exchange, Inc.
               
            
                  e)
               
               
                  Cboe EDGA Exchange, Inc. (predtým Bats EDGA Exchange, Inc.; EDGA Exchange, Inc.)
               
            
                  f)
               
               
                  Cboe EDGX Exchange, Inc. (predtým Bats EDGX Exchange, Inc.; EDGX Exchange, Inc.)
               
            
                  g)
               
               
                  Cboe Exchange, Inc.
               
            
                  h)
               
               
                  Chicago Stock Exchange, Inc.
               
            
                  i)
               
               
                  The Investors Exchange LLC
               
            
                  j)
               
               
                  Miami International Securities Exchange
               
            
                  k)
               
               
                  MIAX PEARL, LLC
               
            
                  l)
               
               
                  Nasdaq BX, Inc. (predtým NASDAQ OMX BX, Inc.; Boston Stock Exchange)
               
            
                  m)
               
               
                  Nasdaq GEMX, LLC (predtým ISE Gemini)
               
            
                  n)
               
               
                  Nasdaq ISE, LLC (predtým International Securities Exchange, LLC)
               
            
                  o)
               
               
                  Nasdaq MRX, LLC (predtým ISE Mercury)
               
            
                  p)
               
               
                  Nasdaq PHLX LLC (predtým NASDAQ OMX PHLX, LLC; Philadelphia Stock Exchange)
               
            
                  q)
               
               
                  The Nasdaq Stock Market
               
            
                  r)
               
               
                  New York Stock Exchange LLC
               
            
                  s)
               
               
                  NYSE Arca, Inc.
               
            
                  t)
               
               
                  NYSE MKT LLC (predtým NYSE AMEX and the American Stock Exchange)
               
            
                  u)
               
               
                  NYSE National, Inc. (predtým National Stock Exchange, Inc.)
               
            Alternatívne obchodné systémy zaregistrované Komisiou USA pre cenné papiere a burzu a považované za rovnocenné s regulovanými trhmi v zmysle vymedzenia v smernici 2014/65/EÚ:
      
                  a)
               
               
                  Aqua Securities L.P.
               
            
                  b)
               
               
                  ATS-1
               
            
                  c)
               
               
                  ATS-4
               
            
                  d)
               
               
                  ATS-6
               
            
                  e)
               
               
                  Barclays ATS
               
            
                  f)
               
               
                  Barclays DirectEx
               
            
                  g)
               
               
                  BIDS Trading, L.P.
               
            
                  h)
               
               
                  CIOI
               
            
                  i)
               
               
                  CitiBLOC
               
            
                  j)
               
               
                  CITICROSS
               
            
                  k)
               
               
                  CODA Markets, Inc
               
            
                  l)
               
               
                  Credit Suisse Securities (USA) LLC
               
            
                  m)
               
               
                  Deutsche Bank Securities, Inc
               
            
                  n)
               
               
                  eBX LLC
               
            
                  o)
               
               
                  Instinct X
               
            
                  p)
               
               
                  Instinet Continuous Block Crossing System (CBX)
               
            
                  q)
               
               
                  Instinet, LLC (Instinet Crossing, Instinet BLX)
               
            
                  r)
               
               
                  Instinet, LLC (BlockCross)
               
            
                  s)
               
               
                  JPB-X
               
            
                  t)
               
               
                  J.P. Morgan ATS („JPM-X“)
               
            
                  u)
               
               
                  JSVC LLC
               
            
                  v)
               
               
                  LiquidNet H2O ATS
               
            
                  w)
               
               
                  Liquidnet Negotiation ATS
               
            
                  x)
               
               
                  Luminex Trading & Analytics LLC
               
            
                  y)
               
               
                  National Financial Services, LLC
               
            
                  z)
               
               
                  POSIT
               
            
                  aa)
               
               
                  SIGMA X2
               
            
                  bb)
               
               
                  Spot Quote LLC
               
            
                  cc)
               
               
                  Spread Zero LLC
               
            
                  dd)
               
               
                  UBS ATS
               
            
                  ee)
               
               
                  Ustocktrade
               
            
                  ff)
               
               
                  Virtu MatchIt
               
            
                  gg)
               
               
                  XE